Springbok se seun oorweeg glo Engelse trui(Foto: Canterbury) Die uitblinkerseun van ʼn gewese Springbok is nie ongeneë om die Engelse trui oor die kop te trek as die Boktrui hom sou ontwyk nie. Luidens berigte in die Britse media het die agsteman Ruan Ackermann, die seun van die Bok-slot Johan Ackermann, aangedui dat hy dit nie buite rekening laat nie, sou die geleentheid hom aanbied. Hy het aan die begin van die huidige seisoen by die Engelse klub Gloucester aangesluit, wat deur sy pa afgerig word, en kan op verblyfgrond kort voor die Wêreldbekertoernooi in Japan in aanmerking vir ʼn plek in die Engelse span kom. Die vyfjaarperk tree eers in 2020 in werking. Ackermann se knap spel het hom ʼn plek op die bank vir die Barbarians in hul afgelope kragmeting teen die All Blacks besorg, maar hy het te min speelkans gekry om sy stempel op die wedstryd af te druk. Agsteman is juis een van die posisies waarmee die Springbokspan sukkel, maar as oorsese speler sonder toetservaring (en hy moes in minstens 30 gespeel het) is Ackermann van ʼn plek in die Springbokspan uitgesluit. Die feit dat die SA Rugbyunie (Saru) se huidige beleid nie juis jonger spelers afskrik om oorsee te gaan speel nie, wil dit meermale laat lyk of die unie hom daarmee in die voet geskiet het. Dalk moet die rugbybase hul trots in hul sak steek, en weer na die saak kyk. Die Engelse het eweneens ʼn beleid om nie spelers wat in die buiteland speel te kies nie, maar het ʼn skuiwergat vir “buitengewone omstandighede” gelaat.